b'\n_START_ARTICLE_\nHamozit\n_START_SECTION_\nStruktura\n_START_PARAGRAPH_\nRentgenska difrakcijska analiza je pokazala, da se dele\xc5\xbe 7 \xc3\x85 slojev B v hamozitu giblje med 5 in 28%. Kemijska analiza je pokazala pozitivno soodnosnost med dele\xc5\xbeem slojev B in vsebnostjo (Fe+Mg). Struktura hamozita je torej zelo podobna strukturi tipi\xc4\x8dnega klorita, v kateri se pravilno izmenjujejo sloji tetraedrskih in tri-oktaedrskih komponent. Hamozitovo zaporedje slojev 2:1 je podobno strukturi sljude z bazalnim razmikom 14 \xc3\x85. V najpogostej\xc5\xa1ih kloritih je na skupino O\xe2\x82\x82\xe2\x82\x80(OH)\xe2\x82\x81\xe2\x82\x86 vezanih 12 oktaedrskih kationov, na tetraedrskih in oktaedrskih polo\xc5\xbeajih pa je pribli\xc5\xbeno ekvivalentna koli\xc4\x8dina aluminija. Klinoklor na primer  ima sestavo (Mg\xe2\x82\x81\xe2\x82\x80Al\xe2\x82\x82)(Si\xe2\x82\x86Al\xe2\x82\x82O\xe2\x82\x82\xe2\x82\x80)(OH)\xe2\x82\x81\xe2\x82\x86].\n_START_SECTION_\nFizikalne lastnosti\n_START_PARAGRAPH_\nHamozit ima najpogosteje obliko tankih plo\xc5\xa1\xc4\x8dic zelenkasto sive ali rjave barve, ki merijo od 20 \xe2\x80\x93 200 \xce\xbcm  Kristali se dobro koljejo po osi {011}. Mineral ima moten sijaj in sivkasto zeleno barvo \xc4\x8drte. Dvolomnost je mnogo manj\xc5\xa1a kot pri sljudah, ilitih, montmorijonitih in vermikulitu, lomni koli\xc4\x8dniki pa vi\xc5\xa1ji kot v kaolinitu.  Spekter ka\xc5\xbee odboj pri d = 7,18 \xc3\x85 (glavna vrednost klorita) in d = 14,4 \xc3\x85, ki potrjuje prisotnost klorita.\n_START_SECTION_\nGeolo\xc5\xa1ka nahajali\xc5\xa1\xc4\x8da\n_START_PARAGRAPH_\nHamozit je v naravi relativno redek mineral. Po njegovem odkritju v Chamosonu so ga po celem svetu na\xc5\xa1li samo \xc5\xa1e na petnajstih nahajali\xc5\xa1\xc4\x8dih. Vse nahajali\xc5\xa1\xc4\x8da so povezana z depoziti \xc5\xbeeleza in drugimi kloritnimi minerali. Mineral je zna\xc4\x8dilen  za za\xc4\x8detne hidrotermalne faze in se pojavlja predvsem v mineralizirani bre\xc4\x8di podobnih kamninah, v katerih zapolnjuje prazne prostore in razpoke._NEWLINE_V Sloveniji so minerale iz kloritne skupine na\xc5\xa1li v dolini Bistrice pri Slovenski Bistrici.'